ไฟแนนซ์ทูเดย์
โดย...ช.ชดา
4 ส.ค. 2558

โดย...ช.ชดา
..“ในบ้านเมืองนั้นมีทั้งคนดีและคนไม่ดี ไม่มีใครจะทำให้คนทุกคนเป็นคนดีได้ทั้งหมด การทำให้บ้านเมืองมีความปกติสุขเรียบร้อยจึงมิใช่การทำให้ทุกคนเป็นคนดี หากแต่อยู่ที่การส่งเสริมคนดี ให้คนดีได้ปกครองบ้านเมือง และควบคุมคนไม่ดีไม่ให้มีอำนาจไม่ให้ก่อความเดือดร้อนวุ่นวายได้”
วันนี้ขอเริ่มเปิดหัวคอลัมน์ด้วยการอัญเชิญพระบรมราโชวาทของพระบาทสมเด็จพระเจ้าอยู่หัว ในพิธีเปิดงานชุมนุมลูกเสือแห่งชาติ ณ ค่ายลูกเสือวชิราวุธ จ.ชลบุรี วันที่ 11 ธ.ค. 2512 มาเป็นเครื่องเตือนใจ หลังจากมีข่าวลือปรับ ครม. และจะต้องคัดสรรผู้บริหารธนาคารของรัฐ ที่ ช.ชดา ขอให้ พล.อ.ประยุทธ์ จันทร์โอชา นายกรัฐมนตรี ตระหนักในข้อนี้ให้มาก อย่าได้ไหวเอนไปตามแรงเป่าของนักวิ่งเต้น
..ต้องจับตาดูการชิงดำเก้าอี้เอ็มดี ธนาคารอาคารสงเคราะห์ (ธอส.)  อย่างใกล้ชิด เพราะแต่ละคนเส้นเป้งๆ ทั้งนั้น  หลายคนวิ่งเข้าวิ่งออกหาบิ๊กทหารงานการแทบไม่ต้องทำ บางคนก็เข้าทางที่ปรึกษารองนายกฯ อดีตผู้บริหาร ธอส. อยากได้ตำแหน่งต้องทำกันถึงขนาดนี้ เป็นห่วง เกริก วณิกกุล ประธานแบงก์ คนดีมือสะอาดที่อาจโดนเสกมนต์ดำเข้าหู บังตาไปชั่วขณะ ก่อนวางใจใครน่าจะสืบประวัติให้ดีก่อนว่าดีแท้หรือดีเทียม
..โปรดทราบ กมลภพ วีระพละ รองกรรมการผู้จัดการ ธอส. และ พิศิษฐ์ เสรีวิวัฒนา รองผู้อำนวยการธนาคารออมสิน ชี้แจงว่าไม่ได้ยื่นใบสมัครตำแหน่งกรรมการผู้จัดการ ธอส. ที่ครบกำหนดรับสมัครไปเมื่อวันที่ 31 ก.ค.ที่ผ่านมา  ตอนนี้เริ่มโอละพ่อ สมัครกันกี่คน และใครเต็งแน่ไม่มีใครรู้ ทำกันลึกลับมาก ยกเลิกรับสมัครใหม่อาจจะดีกว่าก็ได้
..แบงก์ชาติรายงานยอดโอนเงินรายย่อยเพิ่มขึ้น 11.6% มียอด 3.27 ล้านรายการ ในด้านปริมาณและ 18.6% ในด้านมูลค่า  2.15 แสนล้านบาท เป็นการโอนเงินเพื่อซื้อสินค้าและบริการต่างๆ มากที่สุด 1.55 ล้านรายการ  มีมูลค่ารวม 1.3 แสนล้านบาท เห็นได้ชัดว่าการค้าขายออนไลน์ของเราบูมมาก สร้างรายได้ค่าธรรมเนียมให้กับธนาคารเยอะพอดู
ธนาคารเจ้าของสถิติที่ได้รับความนิยมจากแม่ค้าออนไลน์มากที่สุด คือ ธนาคารกสิกรไทย รองลงมาได้แก่ ธนาคารไทยพาณิชย์ ส่วนแบงก์ใหญ่ที่บ๊วยสุด คือ ธนาคารกรุงไทย ด้วยสาเหตุที่คิดค่าบริการโอนเงินข้ามเขตรายการละ 30 บาท โหดไปสำหรับผู้ค้าออนไลน์